**Cântec (Urumei)**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E pustie plaja şi se-aud cărări

Şuşotind, călduţe, prin nisipul serii.

Marea îşi resfiră briza peste zări,

Vălurindu-şi trupul de culoarea mierii.

Caii-n depărtare se întrec în spume

Pe poteci de alge, spintecând zefir.

Sus, în geana lunii, mai surâd Urume,

Aruncând pe ape aur din potir.

Cântă tainic timpul în acorduri ninse,

Cerul despleteşte miruiri în zbor.

Marea se îmbracă în sfieli aprinse,

Dezmierdându-şi caii în căuş de dor.